ຊາວຫວຽດນາມປະທ້ວງ ຈີນ ຢູ່ຮາໂນ່ຍ
ປະຊາຊົນຫວຽດນາມຫລາຍຮ້ອຍຄົນ ພາກັນຊຸມນຸມປະທ້ວງ ຢູໍ່ຕໍ່ໜ້າສະຖານທູດຈີນ ທີ່ກຸງຮາໂນຍ.
ປະຊາຊົນຫລາຍຮ້ອຍຄົນໃນຫວຽດນາມ ໄດ້ພາກັນໄປໂຮມຊຸມນຸມປະທ້ວງ ຢູ່ທີ່ສະຖານທູດຈີນໃນກຸງຮາໂນຍໃນວັນອາທິດມື້ນີ້ ທວງໃຫ້ຈີນໜີຈາກນ່ານນໍ້າທີ່ຫວຽດນາມອ້າງເອົາກໍາມະສິດນັ້ນ ຕໍາຫລວດໄດ້ປະໃຫ້ພວກປະທ້ວງຊຶ່ງສ່ວນຫລາຍຍັງໜຸ່ມນັ້ນ ທໍາການປະທ້ວງໄປຢ່າງສັນຕິຊົ່ວໄລຍະນຶ່ງ ກ່ອນຈະຂັບໄລ່ໃຫ້ພວກເຂົາເຈົ້າແຕກໜີໄປ ການປະທ້ວງຊຶ່ງບໍ່ສູ້ມີຂຶ້ນໃນຫວຽດນາມຄັ້ງນີ້ ໄດ້ມີຂຶ້ນຫລັງ ຈາກບັນດາເຈົ້າໜ້າທີ່ຫວຽດນາມກ່າວວ່າ ເຮືອລາດຕາເວນຈີນລໍານຶ່ງໄດ້ຕັດສາຍ cable ໃຕ້ນໍ້າໂດຍເຈດຕະນາໃນເດືອນແລ້ວນີ້ ຊຶ່ງເປັນສາຍເຄເບິ້ລ ທີ່ເຮືອລໍານຶ່ງຂອງກຸ່ມສໍາຫລວດນໍ້າມັນແລະແກສທໍາມະຊາດແຫ່ງຊາດຂອງຫວຽດນາມ ກໍາລັງລາກດຶງໄປ ໃນການທົດລອງຟັງສຽງກ່ຽວກັບແຜ່ນດິນໄຫວໃຕ້ພື້ນທະເລ ໃນເຂດນ່ານນໍ້າທີ່ເປັນບັນຫາໂຕ້ແຍ້ງກັນໃນທະເລຈີນໃຕ້ນັ້ນ ກະຊວງການຕ່າງປະເທດຫວຽດນາມໄດ້ກ່າວຫາລັດຖະບານກຸງປັກກິງວ່າລະເມີດສິດອະທິປະ ໄຕຂອງຫວຽດນາມໃນນ່ານນໍ້າຂອງຕົນ ໃນຂະນະດຽວກັນທາງຝ່າຍຈີນຕອບໂຕ້ວ່າ ຕົນຄັດ ຄ້ານຕໍ່ການບຸກເບີກຫາບໍ່ນໍ້າມັນແລະແກສທໍາມະຊາດຂອງຫວຽດນາມ ຢູ່ໃນບ່ອນທີ່ກຸງປັກກິງ ເອີ້ນວ່າ ຂົງເຂດທີ່ຢູ່ພາຍໃຕ້ສິດອໍານາດຂອງຈີນນັ້ນ ຈີນ ຫວຽດນາມ ຟີລິບປິນ ມາເລເຊຍ ບຣູໄນ ແລະໄຕ້ຫວັນ ຕ່າງກໍອ້າງເອົາກໍາມະສິດ ໃນດິນແດນຕ່າງໆໃນທະເລຈີນໃຕ້ ຊຶ່ງມີການຄິດກັນວ່າ ອຸດົມສົມບູນດ້ວຍບໍ່ນໍ້າມັນແລະ ແກສທໍາມະຊາດທີ່ຍັງບໍ່ໄດ້ຖືກບຸກເບີກນັ້ນ